Columbus hat – Kieswetter Klaskamer
Hoe ek besluit om oor 'n tema te leer gebeur baie toevallig en tog voel ek die Here se hand daarin. Sy leiding en seën op ons tuisskool pad is steeds sigbaar en daarvoor is ek baie dankbaar!
Dit was op 'n woeste uitstappie biblioteek toe waar ek die boek oor Ontdekkingsreisigers gekry het. Ja woes, want wanneer ons by die biblioteek is, is dit alles behalwe kalm en stil en leersaam soos wat 'n bib moet wees. Tussen stink doeke, klim en klouter kabouters en kinders wat gil en skree met opgewondenheid, is dit vir al die geleerdes daar, 'n mulitsensoriese ervaring om ons daar te hê!
Terug by die huis met die boek, verslind ek die inhoud. Ek is lief vir geskiedenis en besluit net daar dat ons eerste oor Columbus sou leer! Die van julle wat verkies om mooi kronologies te werk kry seker die piep dat ek in die middel van nêrens net optel en begin. Moet erken, dit pla my ook so 1/10.
So, wanneer ek borsvoed, in plaas van om diep in my baba se oë te kyk, is ek op my selfoon besig om die Internet te myn vir idees. Ek kom op 'n paar great webtuiste en druk uit 'n paar werksblaaie.
Maar ek sal jul sê dat my gunsteling bron was ons Wêreldspektrum op ons boekrak! Dit het 'n wêreldkaart in van 1452!
Kyk hoe min het hulle geweet toe! So baie kontinente wat nog nie ontdek was nie! Dit was vir my baie opwindend om dit vir die kinders te wys. Darem het die meeste mense toe verstaan dat die wêreld nie plat was nie, alhoewel ek vermoed dat daar heelwat matrose was, wat onseker was van die feit. Dis hoekom hulle bang geword het as mens te lank op die ope oseaan geseil het. Hulle het enige oomblik 'n seemonster of die einde van die aarde verwag! Dis waar dat Bartolomew Dias se matrose het selfs hulle kaptein oortuig om om te draai nadat hy die punt van Afrika omseil het. Hulle was nie lus om verder te reis nie alhoewel die kaptein self, baie nuuskierig en gretig was om verder te ontdek. Die matrose dink aan kos en oorlewing bô ontdekking!
Maandag het ek die kinders vertel van Columbus en die werkkaarte laat voltooi.
Beskikbaar by http://members.enchantedlearning.com/colorbynumber/columbus/ships.shtml
Ek is deel van die Homeschool Exchange South Africa blad op Bakkiesblad 😋 Oor die naweek sien ek dat daar 'n Christopher Columbus boek te koop is! Ek koop dit dadelik en die tuisskool mamma van 'n platteland se dorp op die Weskus, gaan uit haar pad uit om dit vir my per spoedpos te stuur sodat ek dit Vrydag vir al die maatjies wat by ons kom leer het, kan wys. Ja, ek het 'n groep Engelse maats genooi om die tema te takel. Sodoende, maak my kinders nuwe maats, oefen hulle Engels en leer om met ouer maats oor die weg te kom.
Ons het op ons aardbol gekyk vir die lande wat betrokke was in hierdie storie.
Terwyl ek opgelees het oor ou CC, het ek afgekom op onlangse nuus oor hom. In New York, het hulle net laas week die standbeeld van Columbus ge-onthoof! Iemand het met groen verf oor 'n ander standbeeld se podium geverf: "Tear it down. We don't honor genocide!" Wow, ek moes hierdie ondersoek! So daar is sprake en debat rondom die viering van Columbus. Die Amerkaners hou Columbus Day op die tweede Maandag van Oktober. Maar daar is nou heelwat mense (vir al die Inheemse mense) wat voel die geskiedenis boeke vertel nie die ware verhaal van Columbus nie. Toe hy by die 'New World' eilande aankom, het hy die inboorlinge gebruik en misbruik. Hy het hulle slawe gemaak en toe hulle in opstand teen hom gekom het, het hy hulle vermoor!
Nou ek wou vir my kinders die hele prentjie van Columbus skilder. Hulle moes die man navors. Was hy die eerste Europeer om by die Weste lande op te daag? Nee. Leif Errikson was. Was hy 'n goeie kaptein? Wel op sy eerste vaart, het hy die kajuitseun toegelaat om die pragskip, die Santa Maria te grond laat vaar en opbreek! Was hy 'n goeie goewerneur? Dit blyk ook nie so nie. Sy bemanning het gerebelleer, en die kolonie wat hy op een eiland gestig het, het briewe geskryf aan Koning Ferdinand en Koningin Isabella van Spanje, wie Columbus as Onderkoning aangestel het, en gevra dat hulle hom verplaas! Hy was te streng!
Al hierdie moes die kinders Vrydag debateer. Hulle moes 'n kant kies: vír Columbus Day of daarteen! My eie dogters het in die Teen kamp gaan sit en ek was heel verbaas toe my oudste haar mening oor die saak ook stel.
Die ding is: as tuisskolers het ons die geleentheid om agter die kap van die byl te kom! Ons kinders hoef nie net feite te memoriseer en weer uit te spoeg nie. Ek wil hê hulle moet die mens bestudeer. Wat kan ons leer van sy karakter? Wel, hy het uithouensvermoë gehad en ambisie! Hy het sy idee om na die Spice Islands toe te reis na gejaag en het nie gestop by die eerste 'nee' nie. Hy het aangehou om Konings te vra vir geld en skepe tot Spanje hom gehelp het. Dít is iets om te applous!